Piton de la Fournaise

Štítová sopka Piton de la Fournaise sa nachádza v Indickom oceáne na ostrove Réunion, ktorý je francúzskym územím. Je to jedna z najaktívnejších sopiek (od 17. storočia bolo zaznamenaných vyše 150 erupcií), spolu s Kilaueou na Havajských ostrovoch a Erebusom v Antarktíde. Časté erupcie sú hlavná turistická atrakcia ostrova.

Aktivita
Ostrov je vulkanicky aktívny najmenej 530 000 rokov. Najskôr prebiehali erupcie staršieho, už vyhasnutého vulkánu Piton des Neiges. Masív vulkánu Piton de la Fournaise je tvorený bazaltovými horninami. Okrem hlavného krátera sú na sopke umiestnené tri kaldery a niekoľko desiatok parazitických kráterov.

Erupcie sú väčšinou pokojné, až na pár výnimiek, keď vystupujúca magma narazí na podzemnú vodu, vtedy sú freatické. Láva má nízku viskozitu, tečie dole svahmi relatívne rýchlo až do mora, kde chladne a vytvára horninu zvanú oceanit. Piesok na niektorých plážach je v dôsledku vysokého obsahu olivínu v utuhnutých sopečných horninách zelený.

Na ostrove sa od roku 1978 nachádza aj vulkanické observatórium ako pobočka Parížskeho geofyzikálneho inštitútu.

Iné projekty 
.

Externé odkazy 
 www.volcano.si.edu  - štítová sopka Piton de la Fournaise na Global Volcanism Program 

Sopky Indického oceánu
Sopky zámorských území Francúzska
Štítové vulkány
Aktívne sopky
Réunion